《苏武慢·出世登真》
元代·冯尊师

出世登真，须凭刚志，决要顿开灵慧。消尘止念，绝爱忘忧，恬淡灵然知味。雷震一声，火发三田，半夜乌飞千里。透帘帏、铅鼎温温，恣饮玉壶香腻。堪下手、策凤攀鸾，烹金间木，游赏洞房佳瑞。倾光吐秀，塞海冲山，真气遍充天地。乘履风云，摘骑日月，不比寻常儿戏。把玄珠收取，大罗归去，圣贤同域。